**Лагер за иновации в Габрово - нестандартен отговор на съвременните предизвикателства**

Лагер за иновации - Gabrovo Innovation Camp 2016 ще се проведе в Габрово в първите дни на октомври, по инициатива на Президента на Република България Росен Плевнелиев и президента на Комитета на регионите на ЕС Марку Маркула. Събитието ще се осъществи с подкрепата на Областен информационен център – Габрово и евродепутатите Ева Паунова и Андрей Новаков.

**Gabrovo Innovation Camp 2016** си поставя за цел да изяви таланта и въображението на активни и ангажирани хора, които желаят заедно да търсят иновативни решения на важни за съвременното общество предизвикателства.

Участниците ще работят съвместно от 1 до 3 октомври 2016 г., насочвани от професионалисти в ролята на ментори. Отборите ще търсят иновативни решения в четири основни предизвикателства - **Factories of future; Urban transformation; Innovation education; XXI century democracy** /Фабрики на бъдещето; Градска трансформация; Иновации и образование; Демокрацията на 21 век/.

**От днес Gabrovo Innovation Camp 2016 разполага с профили в социалните мрежи –**[**https://www.facebook.com/GbInnoCamp/?fref=ts**](https://www.facebook.com/GbInnoCamp/?fref=ts)**,**[**https://twitter.com/gabrovo2016**](https://twitter.com/gabrovo2016)**и набира участници.**

В лагера могат да се включат всички желаещи на възраст над 17 години, мотивирани да развиват творчески идеи в иновативни социални решения. Лагерът ще се провежда на територията на Националната Априловска гимназия и ще завърши с представяне на разработените идеи и награждаване в зала Възраждане.

**Събитието, условията за участие и заявките за регистрация ще намерите на специално разработената електронна страница -**[**http://gabrovoinnovationcamp.eu/**](http://gabrovoinnovationcamp.eu/) .

Идеята за организиране на лагер за иновации в Габрово с подкрепата на Комитета на регионите и Президентството възникна през април тази година на среща между двамата президенти и кмета на Габрово Таня Христова.

Провеждането на лагери за иновации в различни европейски региони е сред инициативите на Комитета, които имат за цел да стимулират младите европейци да разработват съвместно иновативни идеи за правене на бизнес, а също така чрез наука и образование да търсят конкретни решения на значими обществени проблеми.